Source: http://www.100sport.ro/2017/12/13/foto-misiune-imposibila-pentru-csm-bucuresti-in-meciul-cu-uralocika/
Timestamp: 2018-09-22 01:42:37+00:00

Document:
FOTO / ”Misiune imposibilă” pentru CSM București în meciul cu Uralocika – Revista 100% Sport – Din pasiune pentru sport
FOTO / ”Misiune imposibilă” pentru CSM București în meciul cu Uralocika
By Burlacu Marian | 13 decembrie 2017
De ce ne era frică n-am scăpat… Câștigătoare a Ligii Campionilor de 8 ori, formația feminină de volei Uralocika Ekaterinburg (Rusia) s-a dovedit a fi prea puternică pentru CSM București, impunându-se cu 3:0 (19, 21, 21), în Sala Rapid, în prima manșă a ”16”-imilor Cupei CEV. Și aceasta deși antrenorul ei principal, Nikolai Karpol (79 de ani), nici n-a făcut deplasarea în România, lăsându-și elevele pe mâna secundului său, Mihail Karpol.
Dominația grupării ruse poate fi ilustrată printr-un singur detaliu statistic: în tot meciul CSMB s-a aflat la conducere, pe tabela de scor, în doar 10 rânduri: 2-1 și 3-2 (setul 1), 2-1, 3-2, 4-3, 5-4 (setul 2), 1-0, 7-6, 8-6, 8-7 (setul 3)… În rest, ”tigroaicele” au alergat după egalare, în timp ce Uralocika a găsit mereu resurse pentru a se detașa, decisiv, îndeosebi în a doua parte a celor trei seturi.
Superioritatea formației oaspete este dovedită, de altfel, și de faptul că în top-ul realizatoarelor de puncte pe primele 4 locuri sunt reprezentantele sale: 1. Kseniia Parubets – 17 puncte, 2. Hanna Klimets – 12 puncte, 3. Elena Burlakova – 10 puncte, 4. Ekaterina Enina – 9 puncte, 5. Brakocevic Canzian – 9 puncte…
Și la blocaj rusoaicele s-au dovedit a fi mult mai inspirate decât jucătoarele noastre. Elena Burlakova a reușit 4 puncte prin acest procedeu, Enna 3, Klimets și Harelik câte două fiecare. În timp ce de la CSM București doar Trușkina a pătruns în Top 5, cu 3 puncte. La preluare, în schimb, Markevici a fost prima, cu 29%, în timp ce Sofija Medic a avut un procentaj de 23%, rivalizând din acest punct de vedere cu Ciernova (25%).
La serviciu, în schimb, bucureștencele s-au dovedit a fi mai incisive decât adversarele lor, în Top 5 prezentat pe site-ul CEV figurând numai reprezentante ale capitalei României: 1. Sofija Medic 2 ași, Brakocevici 2, Olivera Medic 1, Markevici 1 și Trușkina 1. E adevărat, însă, că și Uralocika a avut trei jucătoare cu câte un punct direct din serviciu: Burlakova, Romanova și Enina.
Siguranța voleibalistelor clubului din Ekaterinburg s-a observat și la time-out, perioadă în care zăboveau foarte puțin strânse roată în jurul antrenorului lor.
Și un alt aspect interesant, care poate explica, într-o oarecare măsură, de ce Uralocika s-a impus atât de ușor. Din echipa care câștiga (3:1) cu CSM, la București, în 2014, au rămas Parubets și Ciernova, adică exact jucătoarele cheie în atac, respectiv în apărare. Prin comparație, nicio jucătoare din lotul cu care s-a câștigat Challenge Cup, în primăvara anului 2016, nu mai îmbracă astăzi tricoul cu sigla Bucureștiului… Ori, se știe, în volei contează foarte mult omogenitatea lotului, stabilirea relațiilor de joc – e de apreciat, de pildă, că Jovana Brakocevici, abia venită de câteva zile, și-a pus amprenta, în sens pozitiv, asupra jocului formației noastre.
CSM BUCUREȘTI – URALOCIKA EKATERINBURG 0:3 (19-25, 21-25, 21-25)
BUCUREȘTI (12 decembrie 2017). Sala Rapid. Spectatori: 800. Arbitri: Ioannis Ioannidis (Grecia), asistat de Florin Alexandru Dragomir (România)
CSM BUCUREȘTI: 13. Noemi SIGNORILE – 5. Sofija MEDIC (6 puncte), 10. Nicole KOOLHAAS (1 p), 1. Ioana Maria BACIU (4p), 15. Tatiana MARKEVICI (8p), Irina TRUȘKINA (8p) – Suzana CEBICI (libero).
Au mai jucat: 17. Naoko HASHIMOTO – 2. Jovana BRAKOCEVICI CANZIAN (9 puncte), 11. Andreea ISPAS.
Alte jucătoare trecute pe foaia de meci: 4. Didona Iuna Catalina ZADOROJNAI și 12. Nikola RADOSOVA.
Antrenor: Ferhat AKBAȘ
URLALOCIKA: 7. Tatiana ROMANOVA (3 puncte) – 5. Elena BURLAKOVA (10p), 11. Hanna KLIMETS (12p), 6. Anastasiya HARELIK (7p), 9. Ekaterina ENINA (9p), 13. Kseniia PARUBETS (17p) – 8. Ekaterina CIERNOVA (libero).
A mai evoluat: 16. Ekaterina KARPOL
Alte jucătoare trecute pe foaia de meci: 3. Ekaterina RUSAKOVA, 10. Ekaterina EVDOKIMOVA, 12. Maria KALEȚKAIA, 15. Evghenia BOCIKAREVA
Antrenor: Mihail KARPOL
100sport16-imiCSM BucureștiCupa CEVfemininsportUralocika Ekaterinburgvolei

References: CSM 
 CSM 
 CSM 
 CSM 

CSM 

CSM